b"\n_START_ARTICLE_\nSanofi\n_START_PARAGRAPH_\nSanofi er et internasjonalt legemiddelfirma med hovedsete i Paris og over 112 000 ansatte p\xc3\xa5 verdensbasis. Selskapet ble opprettet i 2004 gjennom en fusjon mellom Sanofi-Synth\xc3\xa9labo og Aventis. Selskapet er n\xc3\xa5 verdens 4. st\xc3\xb8rste legemiddelfirma m\xc3\xa5lt etter salg. Firmaet har produkter innen omr\xc3\xa5dene diabetes, CNS, kardiovaskul\xc3\xa6rt, indremedisin, onkologi, trombose og vaksiner. Sanofi er verdens st\xc3\xb8rste produsent av vaksiner. Sanofi har en omsetning p\xc3\xa5 n\xc3\xa6rmere 300 milliarder kroner og aktiva\xc2\xa0for over 800 milliarder kroner. Administrerende direkt\xc3\xb8r er Olivier Brandicourt._NEWLINE_Sanofis hovedkontor ligger i 54 Rue La Bo\xc3\xa9tie sentralt i Paris. Regjeringspartiet Union pour un mouvement populaire\xc2\xa0hadde tidligere hovedkontor i nabobygningen._NEWLINE_Sanofi ble opprinnelig grunnlagt i 1973 som et datterselskap av Elf Aquitaine, i forbindelse med at Elf Aquitaine overtok det farmas\xc3\xb8ytiske selskapet Labaz. I 1994 overtok Sanofi deler av virksomheten til det amerikanske selskapet Sterling-Winthrop. I 1999 fusjonerte Sanofi med Synth\xc3\xa9labo, og ble Sanofi-Synth\xc3\xa9labo. Synth\xc3\xa9labo ble grunnlagt i 1970 da Laboratoires Dausse (grunnlagt 1834) og Laboratoires Robert & Carri\xc3\xa8re (grunnlagt 1899) fusjonerte, og L'Or\xc3\xa9al hadde aksjemajoriteten fra 1973. I 2004 fusjonerte Sanofi-Synth\xc3\xa9labo med det franske selskapet Aventis, som hadde blitt dannet i 1999 og som bestod av de tidligere franske, tyske og amerikanske firmaene Rh\xc3\xb4ne-Poulenc, Hoechst, Cassella, Roussel Uclaf og Marion Merrell Dow. Selskapet het Sanofi-Aventis fra 2004 til 2011, og skiftet deretter navn til Sanofi. Sanofis st\xc3\xb8rste aksjon\xc3\xa6r er L'Or\xc3\xa9al med 8,93%."